xml version="1.0" encoding="UTF-8"?


Jurnalul Oficial C 287/2018


| | | |
| --- | --- | --- |
| | | ISSN 1977-1029 |
| Jurnalul Oficial al Uniunii Europene | | C 287 |
| European flag | | |
| Ediţia în limba română | Comunicări şi informări | Anul 61 14 august 2018 |

---

| | | |
| --- | --- | --- |
| Cuprins | | Pagina |
| | IV   Informări | |
| | INFORMĂRI PROVENIND DE LA INSTITUȚIILE, ORGANELE ȘI ORGANISMELE UNIUNII EUROPENE | |
| | Parlamentul European | |
| 2018/C 287/01 | [Cea de a LIX-a reuniune plenară a COSAC — 17-19 iunie 2018, Sofia — Documentul de contribuție al celei de a LIX-a reuniuni a COSAC](http://publications.europa.eu/resource/uriserv/OJ.C_.2018.287.01.0001.01.RON.xhtml) | [1](#C_2018287RO.01000101.doc) |

---

| | |
| --- | --- |
| RO | |

---

IV Informări

INFORMĂRI PROVENIND DE LA INSTITUȚIILE, ORGANELE ȘI ORGANISMELE UNIUNII EUROPENE

Parlamentul European

| | | | |
| --- | --- | --- | --- |
| 14.8.2018 | RO | Jurnalul Oficial al Uniunii Europene | C 287/1 |

---

CEA DE A LIX-A REUNIUNE PLENARĂ A COSAC —

17-19 iunie 2018, Sofia —

DOCUMENTUL DE CONTRIBUȚIE AL CELEI DE A LIX-A REUNIUNI A COSAC

(2018/C 287/01)

1.   PARLAMENTELE ȘI CETĂȚENII UE

| | | |
| --- | --- | --- |
| | 1.1. | COSAC subliniază rolul esențial al parlamentelor naționale în funcționarea Uniunii Europene și acordă o mare importanță bunei cooperări a acestora cu Parlamentul European. În calitate de reprezentanți ai cetățenilor europeni, parlamentele naționale au un rol esențial în a aduce agenda europeană mai aproape de cetățeni și în a asigura eficiența procesului decizional. |

| | | |
| --- | --- | --- |
| | 1.2. | COSAC subliniază importanța educației politice și a implicării active a cetățenilor în viața politică, în special prin intermediul alegerilor de la nivel regional, național și european. Parlamentele naționale și Parlamentul European încurajează toți cetățenii europeni să își folosească drepturile democratice la toate nivelurile, inclusiv necesitatea de a face uz de dreptul lor de a vota la viitoarele alegeri europene din 23-26 mai 2019. |

2.   SUBSIDIARITATE ȘI PROPORȚIONALITATE

| | | |
| --- | --- | --- |
| | 2.1. | COSAC salută activitatea Grupului operativ privind subsidiaritatea, proporționalitatea și scenariul „Mai puțin, dar mai eficient” și invită toate părțile implicate să continue eforturile pentru a îmbunătăți punerea în aplicare a subsidiarității și proporționalității în Uniune. În urma participării active a parlamentelor naționale la reuniunea grupului de lucru al COSAC din 26 martie 2018, precum și având în vedere contribuțiile scrise ale acestora din timpul Președinției bulgare, COSAC încurajează delegațiile parlamentare să își continue implicarea în viitoarele dezbateri pe acest subiect. |

| | | |
| --- | --- | --- |
| | 2.2. | COSAC solicită o consultare timpurie cu parlamentele naționale, chiar de la începutul procesului decizional al UE, astfel încât cetățenii europeni să devină mai implicați și dobândească o mai bună înțelegere a strategiilor și reglementărilor viitoare ale Uniunii. |

| | | |
| --- | --- | --- |
| | 2.3. | Deși, în general, sistemul de avertizare timpurie privind subsidiaritatea oferă o bună oportunitate pentru parlamentele naționale să își facă auzită vocea, mai există încă aspecte care ar putea și ar trebui să fie îmbunătățite, fără modificarea tratatelor, astfel cum s-a menționat în documentele de contribuție de la COSAC LIV și LV. |

| | | |
| --- | --- | --- |
| | 2.4. | Mai precis, COSAC își reiterează invitația adresată Comisiei Europene să ia în considerare excluderea anumitor perioade din termenul de opt săptămâni prevăzut de tratate pentru verificarea respectării principiului subsidiarității, în același mod ca și privind aranjamentul actual referitor la luna august. O astfel de perioadă ar putea fi vacanța dintre jumătatea lunii decembrie și Anul Nou, astfel cum s-a sugerat în documentul de contribuție de la COSAC LIV și LV, precum și alte perioade de vacanță care ar mai putea fi discutate. În plus, ar trebui analizate și alte modalități posibile pentru o prelungire a termenului, de la 8 săptămâni la 12 săptămâni. |

| | | |
| --- | --- | --- |
| | 2.5. | Deși se recunoaște dreptul fiecărui parlament/fiecărei camere să stabilească propriul proces de control al subsidiarității, COSAC invită la o consolidare a cooperării și a coordonării între parlamentele naționale, pentru a maximiza rezultatele eforturilor lor. |

| | | |
| --- | --- | --- |
| | 2.6. | COSAC subliniază importanța îmbunătățirii modului în care parlamentele naționale își exercită controlul asupra guvernelor lor, precum și importanța consolidării drepturilor democratice ale cetățenilor UE și ia act de necesitatea de a spori transparența procesului decizional din cadrul Consiliului. COSAC încurajează delegațiile parlamentare naționale să abordeze problema transparenței UE, în special a Consiliului, față de guvernele țărilor membre, în conformitate cu cadrul lor constituțional național și cu practicile. |

| | | |
| --- | --- | --- |
| | 2.7. | În ceea ce privește punctul 2.8 privind problema transparenței din documentul de contribuție de la a LVIII-a reuniune plenară a sa, COSAC invită Consiliul și organele conexe să reflecteze în continuare prin intermediul unui răspuns punct cu punct cu privire la propunerile care au fost trimise instituțiilor UE de către 26 de parlamente/camere naționale, ceea ce crește deschiderea deliberărilor legislative de la nivelul UE. |

| | | |
| --- | --- | --- |
| | 2.8. | COSAC invită Comisia Europeană să își îmbunătățească calitatea răspunsurilor sale la documentele de contribuție ale parlamentelor naționale, răspunzând clar și la timp obiecțiilor. COSAC reiterează invitația pe care a adresat-o Comisiei Europene de a răspunde la avizele motivate ale parlamentelor naționale, în cel mult 8 săptămâni de la termenul limită privind controlul de subsidiaritate. Perioadele menționate la articolul 2 punctul 3 din prezentul document de contribuție ar trebui să fie luate în considerare. |

| | | |
| --- | --- | --- |
| | 2.9. | Colegislatorii ar trebui să țină seama într-o mai mare măsură de avizele exprimate de parlamentele naționale, dat fiind faptul că acestea contribuie activ la buna funcționare a Uniunii, astfel cum se prevede la articolul 12 din Tratatul privind Uniunea Europeană. |

| | | |
| --- | --- | --- |
| | 2.10. | COSAC solicită Comisiei Europene să furnizeze evaluări de impact mai bune în expunerile de motive ale propunerilor sale legislative, pentru a le justifica în mod corespunzător. COSAC invită, de asemenea, Comisia ca, în plus față de analiza sa privind principiul subsidiarității, să explice mai bine alegerea temeiului juridic și opinia sa privind principiul proporționalității. |

| | | |
| --- | --- | --- |
| | 2.11. | COSAC reamintește sugestiile sale incluse în documentele de contribuție precedente privind introducerea unui mecanism al „cartonașului verde”, ca parte a unui dialog consolidat, prin care s-ar putea să fie prezentate Comisiei Europene propuneri de a iniția acte legislative și de modificare și abrogare a legislației în vigoare a UE și încurajează parlamentele naționale ca, pe viitor, să continue să exploreze posibilitățile de a avea inițiative prin intermediul „cartonașul verde”. |

| | | |
| --- | --- | --- |
| | 2.12. | COSAC solicită o mai bună utilizare a mecanismelor existente de dialog politic dintre parlamentele naționale și instituțiile UE. |

3.   INTEGRAREA ȘI CONECTIVITATEA BALCANILOR DE VEST

| | | |
| --- | --- | --- |
| | 3.1. | COSAC salută perspectiva europeană a Balcanilor de Vest, cu un accent puternic pe conectivitatea regiunii și pe îmbunătățirea legăturilor cu piața unică a UE, ca o prioritate strategică centrală a Președinției bulgare a Consiliului UE. |

| | | |
| --- | --- | --- |
| | 3.2. | COSAC consideră Comunicarea Comisiei din 6 februarie 2018 intitulată „O perspectivă credibilă de aderare pentru Balcanii de Vest și un angajament sporit al UE în regiune” ca o investiție într-o Europă stabilă, puternică și unită, bazată pe valori comune și pe respectarea deplină a Convenției europene pentru apărarea drepturilor omului și a libertăților fundamentale. |

| | | |
| --- | --- | --- |
| | 3.3. | COSAC ia act cu satisfacție de rapoartele din 17 aprilie 2018 cu privire la partenerii din Balcanii de Vest și Turcia și de concluziile și recomandările cuprinse în acestea. COSAC subliniază importanța acordării de sprijin și de orientări pentru partenerii din regiune pentru continuarea reformelor necesare. |

| | | |
| --- | --- | --- |
| | 3.4. | COSAC subliniază faptul că progresele în direcția aderării la UE se bazează pe respectul față de valorile UE și pe performanța individuală pe bază de merit a partenerilor din regiune pentru a îndeplini criteriile de la Copenhaga și condițiile Procesului de stabilizare și de asociere; subliniază importanța alinierii depline la politica externă și de securitate comună a UE. |

| | | |
| --- | --- | --- |
| | 3.5. | Recunoscând progresele înregistrate de țările din Balcanii de Vest, COSAC subliniază că sunt necesare mai multe eforturi pentru accelerarea proceselor interne de reformă și pentru a se obține rezultate durabile și ireversibile, în special în domeniile statului de drept, luptei împotriva corupției și a criminalității organizate, drepturile omului, libertatea de exprimare și independența mass-mediei, consolidarea instituțiilor democratice și reforma administrației publice, dezvoltare economică și competitivitate, precum și relațiile de bună vecinătate, sporind astfel stabilitatea și asigurând prosperitatea în regiune. |

| | | |
| --- | --- | --- |
| | 3.6. | COSAC ia act de faptul că sunt necesare în continuare eforturi constante în vederea soluționării diferendelor bilaterale care persistă în regiune, inclusiv a celor legate de frontiere, pentru a se asigura că acestea nu au un efect negativ asupra procesului de aderare. COSAC subliniază faptul că disputele și aspectele restante ar trebui soluționate în conformitate cu dreptul internațional și cu principiile consacrate, inclusiv prin punerea în aplicare a acordurilor cu forță juridică obligatorie. |

| | | |
| --- | --- | --- |
| | 3.7. | În conformitate cu concluziile Consiliului din 22 martie, COSAC salută angajamentul neechivoc al UE față de perspectiva europeană a țărilor din Balcanii de Vest, reafirmat în Declarația de la Sofia la 17 mai 2018. Parlamentele statelor UE și-au exprimat sprijinul în acest sens la Conferința interparlamentară pentru PESC/PSAC de la Sofia, în perioada 15-17 februarie 2018. |

| | | |
| --- | --- | --- |
| | 3.8. | COSAC își exprimă sprijinul pentru obiectivele, angajamentele și rezultatele reuniunii la nivel înalt UE – Balcanii de Vest de la Sofia și agenda sa intensă pentru o infrastructură și conectivitate digitală mai bune și mai eficiente, precum și în favoarea contactelor interumane și a oportunităților de învățare, care fac perspectiva europeană mai tangibilă pentru regiune, oferind efecte directe și beneficii substanțiale cetățenilor și întreprinderilor din regiune și UE. Punerea în aplicare a agendei de priorități adoptate la Sofia ar trebui să rămână în centrul următoarei președinții a Consiliului. |

| | | |
| --- | --- | --- |
| | 3.9. | COSAC subliniază faptul că amenințarea pe care o reprezintă radicalizarea, terorismul și extremismul violent solicită UE și partenerilor din Balcanii de Vest să dezvolte o cooperare reciprocă consolidată și intensificarea schimbului de informații și de cele mai bune practici în domeniile de modelare a valorilor comune, prevenire a radicalizării și reacție la activități teroriste. COSAC subliniază, de asemenea, că sunt necesare acțiuni comune în domeniul migrației, al azilului și al gestionării frontierelor, al luptei împotriva fluxurilor de migrație neregulamentară și a traficului de ființe umane. |

| | | |
| --- | --- | --- |
| | 3.10. | COSAC ia act de faptul că controlul parlamentar al procesului de preaderare și de negociere le conferă o mai mare legitimitate democratică, crescând transparența procesului și îmbunătățind comunicarea strategică cu publicul cu privire la toate chestiunile care țin de UE. În acest context, COSAC își declară sprijinul general pentru o implicare mai mare și mai puternică a parlamentelor din Balcanii de Vest în lucrările și activitățile COSAC în viitor. |

4.   POLITICA DE COEZIUNE DUPĂ 2020

| | | |
| --- | --- | --- |
| | 4.1. | COSAC ia act de propunerea Comisiei Europene din 2 mai, 2018: „Un buget modern pentru o Uniune care protejează, capacitează și apără”, mai exact cadrul financiar multianual 2021-2027. Recunoscând propunerea ca un punct de plecare bun pentru negocieri, COSAC consideră important ca CFM 2021-2027 să fie legat de o strategie politică cuprinzătoare pe termen lung pentru dezvoltarea Uniunii Europene și pentru relansarea investițiilor publice atât la nivel european, cât și la nivel național. Este important să se ia în considerare diversele poziții ale statelor membre cu privire la cadrul bugetar în cauză. |

| | | |
| --- | --- | --- |
| | 4.2. | COSAC sprijină continuarea politicii de coeziune după 2020, prin angajamentul de a menține niveluri adecvate de finanțare care să permită realizarea obiectivelor sale. Întrucât politica de coeziune este un instrument de solidaritate esențial pentru stimularea convergenței între statele membre și regiunile acestora, COSAC subliniază că, prin intermediul instrumentelor sale, s-ar accelera și multiplica investițiile și ar fi combătute disparitățile regionale. În plus, este important ca toate regiunile să beneficieze de politica de coeziune, în timp ce regiunile cele mai subdezvoltate rămân principalul său obiectiv. |

| | | |
| --- | --- | --- |
| | 4.3. | COSAC subliniază că investițiile reale în creșterea economică, ocuparea forței de muncă și dezvoltarea teritorială echilibrată trebuie să rămână în centrul politicii de coeziune după 2020, rămânând în cea mai mare parte sub formă de granturi. Noile sarcini și obiective nu ar trebui să fie finanțate în detrimentul politicii de coeziune. |

| | | |
| --- | --- | --- |
| | 4.4. | COSAC solicită o politică de coeziune eficientă, eficace și orientată către rezultate în perioada de programare 2021-2027, care să evalueze în mod transparent impactul concret și sustenabilitatea proiectelor la nivel local și regional în ceea ce privește valoarea adăugată europeană, mai degrabă decât simpla monitorizare a costurilor și a productivității. |

| | | |
| --- | --- | --- |
| | 4.5. | COSAC solicită o îmbunătățire a principalelor deficiențe din implementarea politicii de coeziune, cum ar fi procedurile administrative lungi și complexe, lipsa de flexibilitate în gestionarea proiectelor și procedura de cofinanțare. |

Strategiile macroregionale ale UE

| | | |
| --- | --- | --- |
| | 4.6. | Luând în considerare rolul macroregiunilor UE în realizarea dezvoltării durabile, a securității și a prosperității, COSAC subliniază că strategiile macroregionale ale UE constituie o platformă importantă de cooperare, cu o contribuție inestimabilă și inovatoare, și că ar trebui dezvoltate în continuare. |

| | | |
| --- | --- | --- |
| | 4.7. | COSAC recunoaște necesitatea de a îmbunătăți corelarea dintre Strategia UE pentru regiunea Dunării și cooperarea transfrontalieră în regiunea Mării Negre pentru a depăși provocările comune din întreaga regiune. |

| | | |
| --- | --- | --- |
| | 4.8. | COSAC subliniază importanța interconectării în cadrul UE. Prin urmare, COSAC subliniază că angajamentul ferm pentru punerea în aplicare cu succes și la timp a proiectelor transfrontaliere în acest scop este de o importanță vitală pentru UE și pentru cetățenii săi. O atenție deosebită ar trebui acordată dezvoltării infrastructurii de transport și extinderii rețelei de transport a UE; în această privință, strategiile macroregionale oferă o bază bună pentru raționalizarea eforturilor multilaterale. |

5.   PILONUL EUROPEAN AL DREPTURILOR SOCIALE

| | | |
| --- | --- | --- |
| | 5.1. | COSAC subliniază faptul că este esențială consolidarea dimensiunii sociale a UE cu scopul de a respecta obiectivele sociale ale Tratatului și a se asigura că cetățenii europeni se identifică cu proiectul european și văd beneficiile acestuia. |

| | | |
| --- | --- | --- |
| | 5.2. | COSAC susține că un pilon european al drepturilor sociale ferm și solid, care urmărește promovarea și consolidarea standardelor și principiilor sociale existente, este o responsabilitate comună a UE și a statelor membre. Inițiativele în vederea îndeplinirii obiectivelor pilonului ar trebui să se bazeze pe instrumente specifice, acțiuni legislative suplimentare, mecanisme de elaborare a politicilor și instrumente financiare eficiente, sub rezerva negocierilor următorului buget al UE. |

| | | |
| --- | --- | --- |
| | 5.3. | COSAC subliniază faptul că, pe fundalul îmbătrânirii și scăderii populației, al globalizării, al progresului tehnic și al digitalizării societăților și a economiilor, al transformării continue, în consecință, a locurilor de muncă și a sarcinilor, este extrem de important să se investească în capitalul uman pentru a garanta creșterea productivității, standarde sociale ridicate și economii robuste și bogate în locuri de muncă, precum și sisteme de protecție socială adecvate. |

| | | |
| --- | --- | --- |
| | 5.4. | COSAC subliniază importanța accesului la o educație de calitate și incluzivă, la formare profesională și învățare pe tot parcursul vieții în vederea dobândirii și menținerii competențelor relevante necesare pentru participarea deplină în societate și pe piața forței de muncă în tranziție. |

| | | |
| --- | --- | --- |
| | 5.5. | COSAC subliniază faptul că egalitatea de tratament și de șanse, în special între bărbați și femei, ar trebui să fie consolidată în toate domeniile, inclusiv în ceea ce privește participarea pe piața forței de muncă, condițiile de muncă, avansarea în carieră și remunerarea egală pentru muncă de valoare egală, incluzând măsuri care favorizează un bun echilibru între viața profesională și cea privată. |

| | | |
| --- | --- | --- |
| | 5.6. | COSAC recunoaște rolul esențial al dialogului social și subliniază faptul că partenerii sociali trebuie să fie strâns implicați în elaborarea, punerea în aplicare și monitorizarea politicilor în conformitate cu dispozițiile naționale și ale UE. |

| | | |
| --- | --- | --- |
| | 5.7. | COSAC ia act de cel de al 29-lea Raport bianual, unde, conform parlamentelor/camerelor naționale, printre cele mai adecvate instrumente de punere în aplicare și de monitorizare a Pilonului european al drepturilor sociale se numără semestrul european consolidat, care reflectă principiile pilonului, și instrumentele de finanțare ale UE concepute pentru a sprijini reformele la nivel național. |

---